4.

Ottaen huomioon, että osallistuvien jäsenvaltioiden on saatava aikaan konkreettisempia tuloksia ja että täytäntöönpanoa on helpotettava tiukempien sitoumusten täyttämisen osalta mahdollisimman pian ja vuoden 2025 loppuun mennessä, neuvosto korostaa, että osallistuvat jäsenvaltiot ovat edistyneet vaihtelevassa määrin keskenään tekemiensä 20 tiukemman sitoumuksen täytäntöönpanossa ja hankkeiden täytäntöönpanossa. Niiden olisi kuitenkin tehostettava toimia kaikkien tiukempien sitoumusten täyttämiseksi viimeistään vuoteen 2025 mennessä, kuten edellytetään tiukempien sitoumusten noudattamisen jaksottamisesta 16 päivänä marraskuuta 2021 annetussa neuvoston suosituksessa ja kuten strategisessa kompassissa muistutetaan. Lisäksi neuvosto korostaa, että osallistuvat jäsenvaltiot a. ovat kasvattaneet edelleen puolustusmenojaan ja ilmoittaneet suunnittelevansa uusia lisäyksiä vuonna 2022 ja kaudella 2023–2025, myös Venäjän Ukrainaan kohdistaman hyökkäyssodan seurauksena. Tämä puolustusmenoja ja puolustusalan investointeja koskeva positiivinen suuntaus olisi säilytettävä pitkällä aikavälillä, samalla kun osallistuvien jäsenvaltioiden enemmistön olisi lisättävä merkittävästi puolustusalan tutkimukseen ja teknologiaan kohdennettavia menoja, jotta niissä päästäisiin sovittuun 2 prosentin osuuteen kaikista puolustusmenoista (yhteinen vertailuarvo). Tässä yhteydessä olisi otettava täysimääräisesti huomioon saatavilla olevat EU:n välineet ja rakenteet, mukaan lukien Euroopan puolustusviraston (EDA) yhteyteen äskettäin perustettu puolustusalan innovointikeskus ja komission puitteissa kehitettävä EU:n puolustusalan innovaatiojärjestelmä, sekä hyödynnettävä niiden tarjoamia mahdollisuuksia; b. ovat osoittaneet vain vähän edistymistä sitoumuksessa lisätä yhteistoiminnallisten puolustussuorituskyvyn hankkeiden määrää ja niihin liittyviä investointeja puolustustarvikehankintoihin sekä puolustusalan tutkimukseen ja teknologiaan. EU:n voimavarojen kehittämisen prioriteettien toteuttamiseksi ja sovittujen yhteisten vertailuarvojen saavuttamiseksi (yhteistoiminnallisten menojen osuus 20 prosenttia puolustusalan tutkimuksen ja teknologian kokonaismenoista ja 35 prosenttia puolustustarvikkeiden yhteishankintojen kokonaismenoista), osallistuvien jäsenvaltioiden olisi hyödynnettävä parhaalla mahdollisella tavalla olemassa olevia EU:n puolustusaloitteita ja välineitä sekä edelleen lisättävä ja vivutettava yhteistoiminnallisia puolustusinvestointeja EU:n tasolla (6). Tältä osin niitä kannustetaan hyödyntämään täysimääräisesti puolustuksen koordinoidun vuosittaisen tarkastelun (CARD) havaintoja ja suosituksia, erityisesti yhteistoiminnan mahdollisuuksia ja painopistealoja. Niitä kehotetaan strategisen kompassin huomioon ottaen myös edistämään PRY-yhteistyön puitteissa uusia mahdollisuuksia, kuten yhteishankintojen edistämistä, muun muassa jatkotoimena puolustusalan investointivajeiden analyysistä laaditulle yhteiselle tiedonannolle; c. ovat yleisesti ottaen pitäneet ennallaan osallistumisensa yhteisen turvallisuus- ja puolustuspolitiikan (YTPP) sotilaallisiin operaatioihin tai hieman lisänneet sitä, mutta puutteita on edelleen, ja ne olisi korjattava kiireellisesti. Osallistuvien jäsenvaltioiden olisi tehostettava merkittävästi toimiaan operatiivisten sitoumusten täyttämiseksi yhteisten joukkojen periaate huomioon ottaen, sillä operaatioihin tarjotut voimavarat aiheuttavat edelleen huolta. Osallistuvien jäsenvaltioiden olisi lisättävä osuuttaan EU:n taisteluosastoreservissä ja nopean toiminnan tietokannassa. Lisäksi niiden olisi pyrittävä korjaamaan strategisen suorituskyvyn puutteita erityisesti vaikutuksiltaan suurten voimavaratavoitteiden osalta. Osallistuvien jäsenvaltioiden olisi myös esitettävä konkreettisia ehdotuksia YTPP-operaatioiden yhteisen rahoituksen parantamiseksi myös EU:n nopean toimintakyvyn yhteydessä, mukaan lukien arvioimalla uudelleen yhteisten kustannusten soveltamisalaa ja määrittelyä, jotta voidaan lisätä solidaarisuutta sekä kannustaa osallistumista sotilasoperaatioihin ja harjoituksista aiheutuviin kustannuksiin. Sotilasoperaatioihin osoitettavan panostuksen oikeudenmukaista osuutta koskevien parametrien määrittely, jota koskeva pyyntö esitettiin tiukempien sitoumusten noudattamisen jaksottamisesta 16 päivänä marraskuuta 2021 annetussa neuvoston suosituksessa, olisi saatettava mahdollisimman pian päätökseen. Tämä on tärkeää, jotta voidaan kannustaa ja tukea osallistuvia jäsenvaltioita lisäämään osallistumistaan YTPP-operaatioihin mahdollisuuksiensa ja suorituskykynsä puitteissa ja tukea niitä siinä varmistamalla niiden sitoumusten täyttämiseen sovellettava keskinäinen avoimuus; d. ovat edistyneet vain vähän unionin suorituskykyjen suunnittelua ja kehittämistä koskevien välineiden ja prosessien ottamisessa käyttöön kansallisen suunnittelun ja päätöksenteon ohjenuorana. Osallistuvia jäsenvaltioita kannustetaan tehostamaan toimiaan näiden välineiden, myös CARD-suositusten, käyttämiseksi systemaattisemmin ja aktiivisemmin, jotta niiden koko potentiaali saadaan käyttöön ja suorituskyvyn puutteet saadaan korjattua yhteistyössä; e. eivät ota riittävällä tavalla huomioon sitoumusta tehdä yhteistyötä suorituskyvyn puutteiden korjaamiseksi. Eurooppalaisen yhteistoiminnallisen lähestymistavan käyttö on edelleen hyvin vähäistä, ja sitä olisi lisättävä merkittävästi. Osallistuvat jäsenvaltiot ilmaisevat kansallisissa täytäntöönpanosuunnitelmissaan olevansa kiinnostuneita hyödyntämään puolustusyhteistyötä koskevia CARD-suosituksia, erityisesti yksilöityjä yhteistoiminnan mahdollisuuksia. Tätä varten niiden olisi sisällytettävä nämä mahdollisuudet järjestelmällisesti kansalliseen suunnitteluunsa ja raportoitava niistä kansallisissa täytäntöönpanosuunnitelmissaan. Osallistuvien jäsenvaltioiden olisi myös jatkettava strategisen kompassin mukaista yhteistyötä EU:n johtamisrakenteiden ja erityisesti ensisijaisena johtamisrakenteena toimivan sotilaskriisinhallinnan suunnittelu- ja toteutusvoimavaran vahvistamiseksi sekä EU:n nopean toimintakyvyn saattamiseksi toimintavalmiiksi. Neuvosto muistutti, että voimavarojen kehittämissuunnitelman ja puolustuksen koordinoidun vuosittaisen tarkastelun sekä toisaalta vastaavien Naton prosessien, kuten Naton puolustussuunnitteluprosessin, tulosten välinen johdonmukaisuus on varmistettu ja varmistetaan jatkossakin päällekkäisten vaatimusten osalta, tunnustaen samalla näiden kahden organisaation erilainen luonne ja niiden omat vastuualueet ja jäsenyydet; f. ovat osoittaneet, että EDAa käytetään laajalti voimavarojen kehittämisen eurooppalaisena foorumina. EDAn puitteissa kehitettyihin hankkeisiin tehtävien investointien taso on kuitenkin edelleen alhainen ja sitä olisi nostettava, myös jotta EDAn roolia voimavarojen kehittämisen foorumina voidaan jatkossakin vahvistaa; g. ovat esittäneet selkeämpiä viitteitä siitä, että ne osallistuvat yhteistoiminnallisiin hankkeisiin, joilla vahvistetaan Euroopan puolustuksen teollista ja teknologista perustaa (EDTIB) kaikkialla unionissa, myös hyödyntämällä aloitteita puolustussuorituskykyjen yhteishankintaa varten. Osallistuvien jäsenvaltioiden olisi kuitenkin otettava nämä periaatteet paremmin huomioon omissa teollisuuspolitiikoissaan ja hankintastrategioissaan.